Maatietopalvelu

Kyselyvastaus

**Asiakirjan tunnus:** KT1001

**Päivämäärä**: 21.2.2025

**Julkisuus:** Julkinen

**Venäjä / Valtion työntekijöiden pakotettu työskenteleminen rintamalinja-alueilla tai uusilla miehitetyillä alueilla Ukrainassa**

**Russia /**  Forced employment of state employees in frontline areas or newly occupied territories in Ukraine

Kysymykset

1.Onko valtion instituutioiden (pois lukien asevoimat ja muut turvallisuusviranomaiset) ja valtion omistamien yritysten työntekijöitä pakotettu työskentelemään rintamalinja-alueilla tai yleisemmin uusilla miehitetyillä alueilla? Millaisissa instituutioissa/yrityksissä tällaista on tapahtunut ja millaisten rangaistusten uhalla?

Questions

1.Are employees of state institutions (excluding the armed forces and other state security authorities) and state-owned enterprises forced to work in frontline areas or more generally in newly occupied areas? In which institutions/companies has this happened and under what penalties?

# Onko valtion instituutioiden (pois lukien asevoimat ja muut turvallisuusviranomaiset) ja valtion omistamien yritysten työntekijöitä pakotettu työskentelemään rintamalinja-alueilla tai yleisemmin uusilla miehitetyillä alueilla? Millaisissa instituutioissa/yrityksissä tällaista on tapahtunut ja millaisten rangaistusten uhalla?

Julkisissa lähteissä kerrotaan Venäjän viranomaisten pyrkineen saamaan Venäjän eri alueilta opettajia, lääkäreitä, tuomareita, poliiseja, sosiaalityöntekijöitä ja insinöörejä työskentelemään Venäjän miehittämille alueille Ukrainassa.[[1]](#footnote-1) RadioFreeEurope / RadioLiberty -uutissivuston artikkelin mukaan eri ammattiryhmien edustajille on luvattu muu muassa hyviä palkkoja ja bonuksia työsopimuksen allekirjoittamisesta.[[2]](#footnote-2) Useissa riippumattomissa lähteissä ilmiö kuvataan osana systemaattista venäläistämistä miehitetyillä alueilla, joilta väestö on paennut, siirtynyt tai siirretty väkivalloin.[[3]](#footnote-3) Lyhyille työkomennuksille tai pysyvästi töihin miehitetyille alueille lähteneiden venäläisten siviilien tarkka määrä ei ole tiedossa.[[4]](#footnote-4)

RadioFreeEurope / RadioLiberty -uutissivuston vuoden 2024 artikkelin mukaan siitä, ovatko valtion työntekijöiden komennukset vapaaehtoisia vai pakotettuja, on vaihtelevaa tietoa. Uutisessa ei kerrota kattavasti, mihin kaikkiin lähteisiin tieto perustuu. Artikkelissa viitataan venäläiselle T-Ž-keskustelufoorumilla henkilön esittämään kysymykseen, voiko miehitetyille alueille matkustamaan määrätty henkilö mahdollisesti kieltäytyä tehtävästä ja foorumin käyttäjien ”enemmistömielipiteeseen” siitä, että vaihtoehdot ovat joko lähteminen tai irtisanoutuminen.[[5]](#footnote-5)

Venäläinen riippumaton Meduza (ven. Медуза) -uutissivusto julkaisi syyskuussa 2022 artikkelin miehitetyillä alueilla työskentelevistä venäläisistä virkamiehistä. Uutisessa haastateltujen henkilöiden mukaan vallanpitäjien tarjouksista työskennellä miehitetyillä alueille on ”lähes mahdotonta kieltäytyä”. Uutisessa kerrotaan tapauksesta, jossa korkean virkamiehen annettiin ymmärtää, että kieltäytyminen heikentäisi huomattavasti mahdollisuuksia uralla etenemiseen.[[6]](#footnote-6) Heinäkuussa 2023 Venäjän mediassa uutisoitiin Nižni Novgorodin alueen terveysministeri David Melik-Guseinovin siirtymisestä erään jalkapalloseuran johtajaksi.[[7]](#footnote-7) Meduza-uutissivuston mukaan osa politiikan tutkijoista piti siirtoa alennuksena ja erään arvion mukaan se saattoi liittyä Melik-Guseinovin kieltäytymiseen työskennellä Venäjän miehittämillä alueilla.[[8]](#footnote-8)

RadioFreeEurope / RadioLiberty -uutissivuston mukaan myös opettajia on kannustettu valtion ohjelman avulla muuttamaan miehitetyillä alueille.[[9]](#footnote-9) Venäläisen riippumattoman Mediazona (ven. Медиазона) -uutissivuston heinäkuussa 2022 julkaisemassa uutisessa kolme miehitetyille alueille opettamaan suostunutta opettajaa kertovat, että kukaan ei painostanut heitä ja lähteminen oli heidän oma henkilökohtainen valintansa. Venäläisten opettajien Aljans utšitelei (ven. Альянс учителей) –ammattiliiton edustaja kertoo vuoden 2022 artikkelissa, että ei tiedä tapauksia, joissa opettajia olisi pakotettu opettamaan miehitetyillä alueilla.[[10]](#footnote-10) BBC-uutissivuston venäjänkielisen toimituksen huhtikuussa 2023 julkaiseman uutisen mukaan miehitetyillä alueilla ei ole lähes lainkaan venäläisiä opettajia, vaan miehitettyjen alueiden opettajiin ollaan yhteydessä etänä. Uutisessa siteerataan opettajaa Tšeljabinskin alueelta, joka kertoo, että heitä ei pakoteta menemään miehitetyille alueille. Tekstistä ei selviä, kehen kaikkiin opettaja tällä viittaa.[[11]](#footnote-11)

Venäjän presidentti Putin määräsi lokakuussa 2022 valtion työntekijöille ja siviilityöntekijöille maksettavan kaksinkertaisen palkan ja 8480 ruplan (noin 88 euroa) päivärahan sekä kattamaan lisäkulut miehitetyille alueille tehtävistä lyhytaikaisista työkomennuksista. Osa suurimmista taloudellisista kannustimista maksetaan venäläisille lääkäreille. Venäjän miehittämille alueille Ukrainaan työskentelemään lähteneen terveydenhuoltohenkilökunnan lukumäärää ei tiedetä. Mariupolin syrjäytetyn pormestarin neuvonantajan mukaan venäläinen terveydenhuollon henkilöstö tuli kaupunkiin pienissä organisoiduissa ryhmissä. Neuvonantaja kyseenalaistaa muiden Ukrainan viranomaisten lailla, haluavatko venäläiset olla kaupungissa, ja hän uskoo, että henkilöstö tulee kaupunkiin, jos heidän kotialueensa Venäjällä on ”vuorossa” ja vastuussa henkilöstön toimittamisessa. Neuvonantaja kertoo, ettei hän tiedä, miten henkilöstöä suostutellaan komennuksille.[[12]](#footnote-12)

BBC:n huhtikuussa 2023 julkaistun uutisartikkelin mukaan miehitetyillä alueilla työskentelee tai on työskennellyt eri erikoisalojen lääkäreitä ja ensihoitajia ainakin 20 Venäjän eri alueelta. Uutisesta ei selviä, ovatko nämä kaikki lääkärit julkisten terveydenhuoltoyksiköiden palveluksessa, artikkelissa mainitaan ainakin kaksi lähtijää Tšeljabinskin alueellisesta lastensairaalasta. Uutisessa on haastateltu useita lääkäreitä, jotka kertovat hyvistä ansaintamahdollisuuksista komennuksilla miehitetyille alueille: lääkärit voivat ansainta työkomennuksen aikana kuukaudessa jopa 400 000 ruplaa (noin 4200 euroa), sairaanhoitajat jopa 300 000 ruplaa (noin 3150 euroa). Artikkelissa kerrotaan joidenkin lähteneen itsenäisesti vapaa-ajallaan miehitetyille alueille.[[13]](#footnote-13) Artikkelissa ei mainita, että terveydenhuollon työntekijöitä pakotettaisiin miehitetyille alueille.

Venäläisen riippumattoman Holod (ven. Холод) -uutissivuston helmikuussa 2023 julkaiseman artikkelin mukaan terveydenhuoltohenkilökunta kuului kutsuntojen piiriin syyskuun 2022 liikekannallepanon alettua. Artikkelissa kerrotaan lehden haastattelemien lääkäreiden sanoneen, että he eivät tiedä tapauksia, joissa heidän kollegansa olisi pakotettu lähtemään sotaan, ja heidän tiedossaan on vain yksittäisiä tapauksia, joissa lääkintätyöntekijä lähti rintamalle. Tämä tapahtui ”isänmaallisista syistä” tai luvattujen palkkioiden vuoksi.[[14]](#footnote-14)

Julkisista lähteistä löytyy lukuisia muitakin mainintoja terveydenhuollon työntekijöistä, jotka ovat matkustaneet Venäjältä työskentelemään Venäjän miehittämille alueille Ukrainaan: esimerkiksi Metro Moscow -uutisivustolla uutisoitiin vuosina 2022 ja 2023 moskovalaisista lääkäreistä, jotka työskentelivät työkomennuksilla niin kutsutuissa Luhanskin ja Donetskin ”kansantasavalloissa”. Lähtijät ovat peräisin 30 Moskovan terveydenhuoltojärjestelmän organisaatiosta, ja yhdessä uutisista on nostettu esiin joitakin Moskovan kunnallisia sairaaloita lähtijöiden työpaikkoina.[[15]](#footnote-15) Tammi- ja helmikuussa 2025 julkaistiin uutisia Pohjois-Kaukasiassa sijaitsevan Stavropolin aluepiirin terveydenhuollon työntekijöistä, jotka ovat lähteneet Ukrainaan ”sotilaallisen erikoisoperaation” alueelle solmimalla sopimuksen Venäjän puolustusministeriön kanssa. Ainakin kahden heistä mainitaan työskennelleen julkisessa terveydenhuollossa piirisairaaloissa. Uutiset perustuvat alueellisen terveysministeriön antamiin tietoihin, eikä niissä kerrota, onko sopimusten allekirjoittamiseen liittynyt pakottamista.[[16]](#footnote-16)

Julkisista lähteistä löytyy mainintoja miehitetyillä alueilla työskentelevistä rakennusmiehistä. Venäläinen Bumaga (ven. Бумага) -sivusto uutisoi syyskuussa 2024 pietarilaisista yrityksistä, jotka palkkaavat ihmisiä työskentelemään miehitetyillä alueilla. Artikkelin mukaan tärkeimmät työnantajat alueilla ovat tie- ja rakennusalan yrityksiä. Artikkelissa tutkittiin hh.ru-työnhakusivustolla julkaistuja avoimia työpaikkoja Hersonin ja Zaporižžjan alueilla sekä niin kutsutuissa Donetskin ja Luhanskin ”kansantasavalloissa”. Artikkelin mukaan aktiivisimmin avoimista työpaikoista miehitetyillä alueilla ilmoittaa ODK-Klimov (ven. ОДК-Климов) -yritys, joka on osa Venäjän Rostec[[17]](#footnote-17) (ven. Ростех, trans.lit. Rosteh) -valtionyhtiötä. Artikkelissa on haastateltu joitakin miehitetyillä alueilla työskennelleitä henkilöitä. Mariupolissa työskennellyt henkilö kertoo, että työntekijöitä ei varoitettu miehitetyille alueilla työskentelyn riskeistä ja toinen henkilö kertoo Donetskissa ja Zaporižžjan alueella tapahtuneista räjähdyksistä. Uutisessa ei mainita, että työntekijöitä olisi pakotettu työskentelemään miehitetyillä alueilla, eivätkä haastatellut työntekijät kerro pakottamisesta.[[18]](#footnote-18) Bumaga uutisoi helmikuussa 2024 Ukrainan miehitetyillä alueilla kuolleen sodan alkamisen jälkeen joulukuuhun 2023 mennessä 23 pietarilaisten yritysten palveluksessa tienrakennusalalla työskennellyttä henkilöä. Uutisessa kerrotaan viiden työntekijän kuolleen tulituksessa toukokuussa 2023. Uutisessa kerrotaan heidän kunnostaneen teitä ja mahdollisesti rakentaneen linnoituksia niin kutsutussa Luhanskin ”kansantasavallassa”. Ainakin yhden kuolleista mainintaan rakentaneen tietä rintamalinjan lähellä. Artikkelissa oli selvitetty kymmenen kuolemansa jälkeen kunniamerkin saaneen tienrakentajan nimet ja viiden työnantajayrityksen nimet. Uutisen mukaan työnantajayritykset olivat mahdollisesti solmineet sopimuksia valtionyhtiö Avtodorin (ven. Автодор) kanssa.[[19]](#footnote-19) Uutisessa ei mainita, että kukaan kuolleista olisi työskennellyt suoraan valtionyhtiön palveluksessa, tai että valtionyhtiöiden työntekijöitä olisi pakotettu työskentelemään miehitetyillä alueilla.

Miehitetyille alueille suuntautuvia työkomennuksia on käsitelty venäläisillä sivustoilla, joilla tarjotaan oikeudellista neuvontaa ja keskustellaan oikeudellisista kysymyksistä. 9111.ru-sivustolla anonyymi käyttäjä kertoo helmikuussa 2023 työskentelevänsä Moskovassa Mosvodokanal (ven. Мосводоканал) -yrityksessä[[20]](#footnote-20), ja että hänet pakotetaan työkomennukselle Luhanskiin ja Donetskiin. Käyttäjä haluaa tietää, onko hänellä oikeutta kieltäytyä työmatkasta. Kysymyksen esittäjä ei mainitse, miten työnantaja pakottaa häntä työkomennukselle tai onko häntä uhattu jonkinlaisille seuraamuksilla, jos hän kieltäytyy työkomennuksesta.[[21]](#footnote-21) Venäläisellä Pravojed (ven. Правоед) -sivustolla on esitetty helmikuussa 2023 kysymys siitä, onko ensihoitajalla oikeutta kieltäytyä työmatkasta Luhanskin ”kansantasavaltaan”. Kysyjä tähdentää, että kyse ei ole liikekannallepanoon kuuluvasta kutsunnasta vaan työkomennuksesta. [[22]](#footnote-22) Zajavlenije onlain (ven. Заявление онлайн) -sivustolla anonyymi käyttäjä kysyy, miten virallisesti kieltäytyä työkomennuksesta Luhanskiin, jotta hän välttäisi kielteiset seuraukset. Hän kertoo, että oli saanut määräyksen komennukselle ja hänellä on muun muassa perheeseen liittyviä syitä sekä terveyssyitä, jonka perusteella hän ei voi lähteä.[[23]](#footnote-23) Vastauksena Pravojed-sivustolla esitettyyn kysymykseen lakimieheksi esittäytyvä henkilö tuo esiin muun muassa, että työntekijä voidaan lähettää komennukselle vain hänen kirjallisella suostumuksellaan, jos työsopimukseen ei ole kirjattu työkomennusta koskevia ehtoja.[[24]](#footnote-24) Zajavlenije onlain -sivuston vastauksissa ohjeistetaan, että henkilön on ilmoitettava esimiehelleen kirjallisesti kieltäytymisestä ja liitettävä ilmoitukseen kieltäytymisen syitä tukevia asiakirjoja, kuten lääkärintodistus, näin hän voi välttää tai minimoida kieltäytymisen seuraukset. Yksi vastaajista on sitä mieltä, että työnantaja ei voi kieltäytyä, jos syyt työkomennuksesta kieltäytymiseen ovat perusteltuja.[[25]](#footnote-25) 9111.ru -sivustolla puolestaan kaksi lakimieheksi esittäytyvää vastaajaa kertoo perustelematta, että kysyjällä voi kieltäytyä työkomennuksesta.[[26]](#footnote-26) Keskusteluissa ei tule ilmi, mitä mahdolliset seuraamukset työkomennuksesta kieltäytymisestä voisivat olla. Internet-foorumeilla esitettyjä tietoja tai kysyjien ja vastaajien henkilöllisyyksiä ei ole voitu varmentaa muista lähteistä.

Venäläisellä Bolšoi vopros (ven. Болшьой вопрос; suom. Iso kysymys) -nimisellä keskustelupalstalla RUSmaster-nimimerkillä esiintyvä henkilö kertoo kaksi vuotta sitten, että hänelle oli ehdotettu valtion laitoksessa työkomennusta 6 kuukaudeksi Donetskin ja Luhanskin ”kansantasavaltaan” ja hän kysyy palstalla, kannattaako hänen lähteä komennukselle. Hän kysyy, onko mahdollista, että työkomennus on vain hämäystä ja henkilö ajetaan etulinjaan. Sama nimimerkki kommentoi myöhemmin keskustelussa, että päätyi kieltäytymään työkomennuksesta. Hän ei kerro, koituiko kieltäytymisestä jotain seuraamuksia. Käydyssä keskustelussa nimimerkki TokTik kertoo kuulleensa eri ihmisiltä useammin, että heitä itseään tai heidän sukulaisiaan, jotka työskentelevät valtion instituutioissa esimerkiksi rikosseuraamuslaitoksesa (Федеральная служба исполнения наказаний, lyh. ФСИН; translit. Federalnaja služba ispolnenija nakazani, lyh. FSIN), liikennepoliisissa (Государственная автомобильная инспекция Министерства внутренних дел, lyh. ГИБДД; translit. Gosudarstvennaja avtomobilnaja inspektsija Ministerstva vnutrennyh del, lyh. GIBDD) ja lääkärinä sisäministeriön järjestelmissä, lähetetään työkomennukselle Donbasiin tarjoten kolminkertainen palkka. Tämä tapahtuu kirjoittajan mukaan ”pakko-vapaaehtoisesti tai vapaaehtoisesti-pakolla, kuten valitettavasti usein tapahtuu”. Julkaisussa ei kerrota aiheesta enempää.[[27]](#footnote-27) Keskustelupalstoilla esitettyjä tietoja tai kysyjien ja vastaajien henkilöllisyyksiä ei ole voitu varmentaa muista lähteistä.

Yhteenveto

Julkisissa lähteissä kerrotaan Venäjän viranomaisten pyrkineen saamaan Venäjän eri alueilta useita eri ammattiryhmiä työskentelemään Venäjän miehittämille alueille Ukrainassa. Siitä, ovatko valtion työntekijöiden komennukset vapaaehtoisia vai pakotettuja, on yhden lähteen mukaan vaihtelevaa tietoa. Yhdessä lähteessä kerrotaan, että virkamiesten osalta tarjouksista työskennellä miehitetyillä alueille on ”lähes mahdotonta kieltäytyä”, seuraamusten kerrotaan olevan uramahdollisuuksien heikentyminen ja yhdessä raportoidussa tapauksessa kieltäytymisestä arvioidaan seuranneen alentaminen. Opettajien osalta venäläisten opettajien ammattiliiton edustaja kertoo vuoden 2022 artikkelissa, että ei tiedä tapauksia, joissa opettajia olisi pakotettu opettamaan miehitetyillä alueilla, tuoretta arviota ei ole saatavilla. Julkisissa lähteissä on useita uutisia miehitetyille alueille työkomennuksille lähteneistä venäläisestä terveydenhuollon henkilökunnasta, sekä lääkäreistä, jotka ovat allekirjoittaneet sopimuksen puolustusministeriön kanssa. Käytetyissä uutislähteissä ei ole mainintoja, että lääkäreitä oltaisiin painostettu lähtemään Ukrainaan, ukrainalaisviranomaiset kyseenalaistavat kuitenkin venäläisen henkilöstön halun olla miehitetyssä kaupungissa. Miehitetyillä alueilla työskentelee lähteiden mukaan myös venäläisiä rakennusalan työntekijöitä, lähteissä mainitaan ainakin yksi avoimista työpaikoista ilmoittava venäläisyritys, joka on osa valtionyhtiötä. Käytetyissä lähteissä ei mainita, että valtioyhtiöiden rakennusalan työntekijöitä pakotettaisiin miehitetyille alueille.

Venäläisillä internetfoorumeilla käydään keskustelua työkomennuksista Venäjän miehittämille alueille, näissä lähteissä on mainittu kaksi viittausta julkisten instituutioiden työntekijöiden pakottamiseen työkomennuksille, työpaikoista mainitaan Mosvodokanal, rikosseuraamuslaitos, liikennepoliisi ja lääkärit, jotka työskentelevät sisäministeriön järjestelmissä. Kirjoittajien henkilöllisyyttä eikä tietoja voida vahvistaa muista lähteistä. Lähteissä ei kuitenkaan tuoda tarkemmin ilmi, millä tavoin pakottaminen ilmenee tai onko kieltäytymisestä koitunut seuraamuksia.

Julkisrahoitteisten organisaatioiden osallistuminen sopimussotilaiden rekrytointiin

Julkisissa lähteissä on raportoitu moskovalaisten julkisrahoitteisten organisaatioiden (ven. бюджетная организация; bjudžetnaja organizatsija), kuten Mosvodokanal-yhtiön osallisuudesta ”piilomobilisaatioon” värväämällä sopimussotilaita puolustusministeriölle. Värvätyille tarjotaan kuvitteellista työtä jossakin näistä yhtiöstä, he allekirjoittavat sopimuksen asepalveluksesta ja saavat yhtiöiltä lisämaksuja.[[28]](#footnote-28) Työsopimusta tarjottiin toukokuussa 2023 julkaistuissa ilmoituksissa Mosvodokanal-yhtiön lisäksi Mosgaz (ven. Мосгаз), Gormost (ven. Гормост) ja OEK (ven. ОЭК) -yhtiöissä. Organisaatiot eivät virallisesti julkaisseet avoimia sopimussotilaiden työpaikkoja, vaan tieto levisi puskaradion kautta sosiaalisessa mediassa. Yhteensä kolme sosiaalisen median keskusteluissa jaettua puhelinnumeroa on tunnistettu Rosseti (ven. Россети) -yrityksen numeroiksi. Myös Moskovan metron henkilöstöosasto vahvisti puhelimitse toimittajalle, että heidän yhtiönsä toimii puolustusministeriön kanssa tehtävien sopimusten välittäjänä. Yhden haastatellun Mosgaz-yrityksen työntekijän mukaan yrityksen työntekijöitä pyydettiin avustamaan halukkaiden löytämisessä ja kutsumaan tuttuja, mutta yrityksen omia työntekijöitä ei vaadittu allekirjoittamaan sopimuksia puolustusministeriön kanssa. Heille kuitenkin jaettiin lehtisiä asepalveluksen eduista.[[29]](#footnote-29) Myös muiden suurten valtiojohtoisten ja valtion omistamien yhtiöiden, kuten Venäjän rautateiden (ven. Российские железные дороги, lyh. РЖД; translit. Rossijskije železnyje dorogi, lyh. RŽD) on uutisoitu käyttäneen sisäisiä ja ulkoisia rekrytointiyrityksiä värväämään ihmisiä taistelemaan Ukrainassa. Rekrytoinneilla pyritään täyttämään alueellisten ja liittovaltion viranomaisten asettamat kiintiöt, mutta samalla vältetään pätevämpien asiantuntijoiden, kuten insinöörien, lähettäminen Ukrainaan.[[30]](#footnote-30)

Venäläisen Vjorstka (ven. Вёрстка) -uutissivuston elokuussa 2024 julkaiseman artikkelin mukaan ennen kuin Moskovan pormestari julkisti vapaaehtoisille sopimussotilaille maksettavan kertakorvauksen heinäkuussa 2024, moskovalaiset sopimussotilaat saivat ylimääräisiä maksuja kunnallisilta yrityksiltä ja armeijaan haluavat rekisteröitiin joidenkin julkisrahoitteisten yritysten, kuten Mosliftin (ven. Мослифт), Mosgazin, Mosvodokanalin, Mosmetron ja Avtomobilnyje dorogi (ven. Автомобильные дороги) -yhtiön edustajiksi. Mosliftin edustajan mukaan Sobjaninin määräyksen jälkeen organisaatiot eivät enää maksa sotilaille, mutta Moskovan kunnalliset yritykset solmivat sopimussotilaiden kanssa sopimuksia aineettomasta sosiaalisesta avusta.[[31]](#footnote-31)

## Lähteet

BBC 21.4.2023. *"За деньгами туда ехать нельзя. Судьба накажет". Кто и зачем едет работать в захваченные города Украины*. <https://www.bbc.com/russian/features-65337457> (käyty 12.2.2025).

Metro Moscow

4.1.2023. *Почти 700 операций и 1,5 тыс консультаций провели московские врачи за две недели в ЛНР*. <https://www.gazetametro.ru/articles/pochti-700-operatsij-i-15-tys-konsultatsij-proveli-moskovskie-vrachi-za-dve-nedeli-v-lnr-04-01-2023> (käyty 10.2.2025).

7.12.2022. *Еще более 20 врачей из стационаров Москвы отправились на помощь жителям ДНР и ЛНР.* <https://www.gazetametro.ru/articles/esche-bolee-20-vrachej-iz-statsionarov-moskvy-otpravilis-na-pomosch-zhiteljam-dnr-i-lnr-07-12-2022> (käyty 10.2.2025).

25.11.2022. *Более 200 медиков из Москвы регулярно помогают пациентам в ЛНР и ДНР.* <https://www.gazetametro.ru/articles/bolee-200-medikov-iz-moskvy-reguljarno-pomogajut-patsientam-v-lnr-i-dnr-25-11-2022>(käyty 10.2.2025).

RadioFree Europe / Radio Liberty

15.5.2024. *Inside Russia's Improvised System For Mobilizing Men For The Ukraine War: An RFE/RL Investigation.* <https://www.rferl.org/a/russia-mobilization-ukraine-stealth-recruiting/32948631.html> (käyty 20.2.2025).

10.4.2024. *Russia Uses Pay, Perks To Promote Labor Migration To Occupied Areas In Ukraine.* <https://www.rferl.org/a/russia-labor-migration-occupied-ukraine-pay-perks/32899003.html> (käyty 30.1.2025).

Rostec [päiväämätön]. About. <https://rostec.ru/en/about/> (käyty 17.2.2025).

RE:RUSSIA 8.3.2024. *Torture, Money, and the Housing Issue: How the Kremlin is creating conditions for the irreversibility of the occupation of Ukrainian territories.* <https://re-russia.net/en/review/697/> (käyty 30.1.2025).

\*\*\*

Блокнот (Bloknot)

5.2.2024. *Стоматолог-хирург из Новоалександровска отправится на работу в зону СВО.* <https://bloknot-stavropol.ru/news/stomatolog-khirurg-iz-novoaleksandrovska-otpravits-1822746> (käyty 7.2.2025).

30.1.2025. *Ставропольский медик отправился в зону СВО работать в госпитале.* <https://bloknot-stavropol.ru/news/stavropolskiy-medik-otpravilsya-v-zonu-svo-rabotat-1820579?sphrase_id=12936104> (käyty 7.2.2025).

28.1.2025. *Врач из ставропольской больницы отправится на работу в зону СВО.* <https://bloknot-stavropol.ru/news/vrach-iz-stavropolskoy-bolnitsy-otpravitsya-na-rab-1819859?sphrase_id=12717705> (käyty 7.2.2025).

Болшьой вопрос (Bolšoi vopros) [päiväämätön]. Предложили поехать в ДНР (ЛНР) по восстановлению мирной жизни, соглашаться? <https://www.bolshoyvopros.ru/questions/4006180-predlozhili-poehat-v-dnr-lnr-po-vosstanovleniju-mirnoj-zhizni-soglashatsja.html> (käyty 10.2.2025).

Бумага (Bumaga)

20.9.2024. Петербургские компании нанимают персонал для работы на оккупированных территориях. Сколько платят и кто соглашается. <https://paperpaper.io/peterburgskie-kompanii-nanimayut-rab/> (käyty 3.2.2025).

1.2.2024. *«Невоенные» потери. 23 рабочих из Петербурга погибли на оккупированных территориях Украины. Вот история дорожника Дмитрия, который не успел увидеть сына.* <https://paperpaper.io/nevoennye-poteri-23-rabochih-iz-peterb/> (käyty 3.2.2025).

Важные истории (Važnyje istorii)

14.9.2023. *Spiegel: семья главы «Мосводоканала» Александра Пономаренко, который причастен к вербовке «добровольцев» на войну в Украине, зарабатывает на недвижимости в Берлине.* [https://istories.media/news/2023/09/14/spiegel-semya-glavi-mosvodokanala-aleksandr-ponomarenko-kotorii-prichasten-k-verbovke-dobrovoltsev-na-voinu-v-ukraine-zarabativaet-na-nedvizhimosti-v-berline*/*](https://istories.media/news/2023/09/14/spiegel-semya-glavi-mosvodokanala-aleksandr-ponomarenko-kotorii-prichasten-k-verbovke-dobrovoltsev-na-voinu-v-ukraine-zarabativaet-na-nedvizhimosti-v-berline/)(käyty 20.2.2025).

9.6.2023. *Снайпера вызывали?* <https://istories.media/stories/2023/06/09/snaipera-vizivali/>(käyty 12.2.2025).

Вёрстка (Vjorstka) 13.8.2024. *Москва за год отправила на войну более 26 тысяч человек. Большинство из них — приезжие.* <https://verstka.media/moskva-za-god-otpravila-na-vojnu-bolee-26-tysyach-chelovek-bolshinstvo-iz-nih-priezzhie> (käyty 14.2.2025).

Заявление онлайн (Zajavlenije onlain) 12.5.2024. *Как без последствий отказаться от командировки в Луганск.* <https://xn--80aejagjtr2n.xn--80asehdb/questions/kak-bez-posledstviy-otkazatsya-ot-komandirovki-v-lugansk>(käyty 11.2.2025).

Комсомольская правда (Komsomolskaja pravda) 21.7.2023. *Давид Мелик-Гусейнов назначен генеральным директором ФК «Пари НН».* <https://www.nnov.kp.ru/daily/27112.4/4797142/> (käyty 7.2.2025).

Медиазона (Mediazona) 20.7.2022. *«А что, два раза умирают?». Преподавать на оккупированных территориях Украины вызвались более 200 учителей из России.* <https://zona.media/article/2022/07/20/teachers> (käyty 30.1.2025).

Медуза (Meduza)

6.9.2022. *«Особо ценным специалистам — зарплата более миллиона» «Медуза» рассказывает, как работа на оккупированных территориях Украины превратилась в социальный лифт для российских чиновников.* <https://meduza.io/feature/2022/09/06/osobo-tsennym-spetsialistam-zarplata-bolee-milliona> (käyty 3.2.2025).

[päiväämätön]. *Российские чиновники часто едут работать на оккупированные территории. Для них война — это карьерный лифт или повинность?* <https://meduza.io/episodes/2023/08/01/rossiyskie-chinovniki-chasto-edut-rabotat-na-okkupirovannye-territorii-dlya-nih-voyna-eto-kariernyy-lift-ili-povinnost> (käyty 7.2.2025).

Мосводоканал (Mosvodokanal) [päiväämätön]) *Акционерам и инвесторам*. <https://www.mosvodokanal.ru/forinvestors/> (käyty 12.2.2025).

Правоед (Pravojed) 6.2.2023. *Имеет ли право фельдшер отказаться от служебной командировки в ЛНР.* <https://pravoved.ru/question/3594167/> (käyty 10.2.2025).

Радио Свобода (Radio Svoboda) 14.5. 2024. *Оброк вместо мобилизации: как российские предприятия помогают Кремлю вербовать россиян и мигрантов на войну в Украине.* <https://www.svoboda.org/a/nedomobilizaciya-systema/32946513.html> (käyty 14.2.2025)

Холод (Holod) 20.2.2023. Как война изменила российскую медицину? <https://holod.media/2023/02/20/war-impact-in-medicine/> (käyty 7.2.2025)

9111.ru 28.2.2023. *Как отказаться от командировки в Луганск и Донецк, если работаешь в Москве?* <https://www.9111.ru/questions/20277054/> (käyty 11.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. RadioFree Europe / Radio Liberty 10.4.2024; Медиазона 20.7.2022. [↑](#footnote-ref-1)
2. RadioFree Europe / Radio Liberty 10.4.2024. [↑](#footnote-ref-2)
3. RadioFree Europe / Radio Liberty 10.4.2024; RE:RUSSIA 8.3.2024. [↑](#footnote-ref-3)
4. RadioFree Europe / Radio Liberty 10.4.2024. [↑](#footnote-ref-4)
5. RadioFree Europe / Radio Liberty 10.4.2024. [↑](#footnote-ref-5)
6. Медуза 6.9.2022. [↑](#footnote-ref-6)
7. Комсомольская правда 21.7.2023. [↑](#footnote-ref-7)
8. Медуза [päiväämätön]. [↑](#footnote-ref-8)
9. RadioFree Europe / Radio Liberty 10.4.2024. [↑](#footnote-ref-9)
10. Медиазона (Mediazona) 20.7.2022. [↑](#footnote-ref-10)
11. BBC 21.4.2023. [↑](#footnote-ref-11)
12. RadioFree Europe / Radio Liberty 10.4.2024. [↑](#footnote-ref-12)
13. BBC 21.4.2023. [↑](#footnote-ref-13)
14. Холод 20.2.2023. [↑](#footnote-ref-14)
15. Metro Moscow 7.12.2022; Metro Moscow 25.11.2022; Metro Moscow 4.1.2023. [↑](#footnote-ref-15)
16. Блокнот 30.1.2025; Блокнот 5.2.2025. [↑](#footnote-ref-16)
17. Yrityksen koko nimi englanniksi on State Corporation for the Promotion of the Development, Manufacture, and Export of High Tech Products "Rostec." (Rostec [päiväämätön]). [↑](#footnote-ref-17)
18. Бумага 20.9.2024 [↑](#footnote-ref-18)
19. Бумага 1.2.2024. [↑](#footnote-ref-19)
20. Mosvodokanalin omistaa Moskovan kaupunki (Мосводоканал [päiväämätön]). [↑](#footnote-ref-20)
21. 9111.ru 28.2.2023. [↑](#footnote-ref-21)
22. Правоед 6.2.2023. [↑](#footnote-ref-22)
23. Заявление онлайн 12.5.2024. [↑](#footnote-ref-23)
24. Правоед 6.2.2023 [↑](#footnote-ref-24)
25. 9111.ru 28.2.2023. [↑](#footnote-ref-25)
26. 9111.ru 28.2.2023. [↑](#footnote-ref-26)
27. Болшьой вопрос [päiväämätön]. [↑](#footnote-ref-27)
28. Важные истории 14.9.2023. [↑](#footnote-ref-28)
29. Важные истории 9.6.2023. [↑](#footnote-ref-29)
30. RadioFreeEurope / RadioLiberty 15.5.2024; Радио Свобода 14.5. 2024. [↑](#footnote-ref-30)
31. Вёрстка 13.8.2024. [↑](#footnote-ref-31)